Vandrestierne i Mariagerfjord Kommune bliver trådt godt ned i løbet af maj måned. I hvert fald er alle borgere inviteret med til at gå så mange kilometer som muligt fra 1.-31. maj. Vandreprojektet skal være med til at sætte fokus på områdets natur - og øge sundheden. Hver gang, man går en tur, logger man den på en fælles hjemmeside - herunder skal man vælge hvilken af de lokale idrætshaller, man ønsker, skal have ens kilometer. Når måneden er gået, bliver alle gåturene lagt sammen for den enkelte hal - og vinderen bliver kåret. Og de lokale har allerede taget godt imod udfordringen. På de første par dage i maj er der tilmeldt 620 personer og 55 hold. Det største hold, Team Assens, har 38 deltagere. - Vi håber, det får folk op ad lænestolen igen. Under nedlukningen har vi kunne mærke, at mens nogle har været gode til at komme afsted, så har vi 'mistet' andre grupper, som vi så håber på at få tilbage. Nogle af de 10-12 årige har taget to-tre kilo på og sidder foran skærmene – og så de ældre, der plejer at dyrke motion to-tre gange om ugen. Men når tilbuddene er væk på grund af corona, og man ikke er god til at komme igang selv, kan der være langt op ad sofaen, fortæller centerleder i Arden-Hallerne, Claus Jacobsen. Med projektet håber de 11 arrangerende idrætshaller at give en vitamininsprøjtning til lokalsamfundet. - Gang i Mariagerfjord er en gå-udfordring til dig og familien, kollegaerne eller vennerne. Den tager udgangspunkt i gåture, og har et spændende twist af lokal konkurrence og fællesskabsfølelse, skriver man om projektet på hjemmesiden . Her kan du se alle de foreslåede ruter i Mariagerfjord Kommune. Herunder finder du de officielle vandrestier i Mariagerfjord Kommune: Fortsætter fokus på gang under corona Coronanedlukningen har givet mange danskere blod på tanden i forhold til at gå lange ture både alene samt med venner, familie og kolleger. Og netop dén trend forsøger man at arbejdere videre med i projektet 'Gang i Mariagerfjord'. -  Endnu flere er kommet til under coronakrisen, hvor vi i mindre grad har haft adgang til træning og svømmehaller. Mange af idrætshallernes brugere er i højere grad begyndt at snøre vandreskoene og komme ud i naturen – og den tendens ønsker de fortsætter, da det i den grad også er med til at løfte sundheden – både psykisk og fysisk, skriver arrangørerne. Det koster 69 kroner at tilmelde sig konkurrencen 'Gang i Mariagerfjord' - for hele maj måned. Dermed er man med i lodtrækningen om præmier - og kan frit deltage i de arrangementer, der laves i maj i forbindelse med projektet.

Opsummering:
Deltagerne i konkurrencen 'Gang i Mariagerfjord' vælger én af 11 lokale idrætshaller, som de 'går for'. Ved slutningen af måneden bliver der regnet sammen, hvem der har gået flest kilometer.